**Paul Tieniu Yung - *Slovensko mojimi očami***

V pondelok 7. marca 2016 sa vďaka spolupráci Katedry európskych kultúrnych štúdií Filozofickej fakulty UMB v Banskej Bystrici a Štátnej vedeckej knižnice v Banskej Bystrici uskutočnilo stretnutie s Paulom Tieniu Yungom na tému *Slovensko mojimi očami*.

Pán Paul Tieniu Yung, je pôvodom Číňan a absolvent biológie z Čínskej akadémie vied, žijúci už osemnásť rokov na Slovensku, kde pôsobí ako publicista, prekladateľ a tlmočník na voľnej nohe a je taktiež autorom knihy *Z Ríše stredu do stredu Európy.* Ide o vôbec o prvú knihu o Slovensku a Bratislave v čínskom jazyku. Pán Yung už ako šéfredaktor *Slovensko-čínskych obchodných novín* pravidelne písal články o slovenskej histórii, kultúre a pamätihodnostiach a ako sám hovorí, jeho misiou je propagácia Slovenska.

Na začiatku svojej prednášky pán Yung poslucháčom prezentoval pohľad na unikátnosť slovenskej kultúry a histórie očami cudzinca. Neskôr sa zameral predovšetkým na kultúrne rozdiely medzi Čínou a Slovenskom a na to, ako ich vníma on sám. Poukazoval na to, akí sú Slováci ako národ a ľudia slušní, pracovití, ale predovšetkým priveľmi skromní v porovnaní s obyvateľmi Číny.

Pán Yung počas prednášky rozprával aj o kráse slovenskej hudby a folklóre, ktorý, ako sám tvrdí, miluje a tieto ušľachtilé tance považuje za silnú stránku slovenskej ľudovej kultúry aj preto, lebo vie akú dôležitú úlohu zohrávali v slovenských dejinách. Prednášal i o krásach prírody a pamätihodnostiach miest, ktoré ako sprievodca navštevuje s turistami z Číny, ale i o miestach, ktoré má len v pláne navštíviť. Pre Paula Yunga, človeka pochádzajúceho z inej kultúry, je veľa vecí na Slovensku jedinečných, pričom my Slováci si to ani neuvedomujeme a nie sme na ne patrične hrdí. Naopak, skôr zaujmú čínskych turistov. Práve vďaka tomu má jeho výrok, že na Slovensko nedá dopustiť, o to väčšiu váhu a silu.

Bc. Zuzana Leitnerová

PhDr. Jana Pecníková, PhD.

Katedra európskych kultúrnych štúdií FF UMB